정조 2년
戊戌三月二十三日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。行副司直具善復。行戶曹判書具允鈺。行司直李重祜。行副司直鄭光漢。行副司直鄭好仁。吏曹參判徐浩修。應敎林蓍喆。同副承旨申應顯。記事官柳孟養。假注書李兢淵。記事官徐龍輔金勉柱。以次進伏訖。尙喆等曰。近來風日不調。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。近日久旱。兩麥將不得免歉。良可悶也。尙喆曰。姑無判歉之慮。而暵乾頗久。誠爲可悶矣。存謙曰。今若得雨。則猶可及之矣。尙喆曰。昨日摠戎使有闕。而前望苟艱。故將經稟後擬入矣。上曰。今番張志恒事。可驚可駭者。不一而足。是豈予前日拂拭。而奬用之意乎。誠爲慨然。而予則以爲寧人負我。毋我負人。故猶且注意於摠使之任矣。尙喆曰。曾於先朝。以將臣之乏人。臣等仰請此人之甄用。至有留意於都監中軍之敎矣。今承聖敎。實仰包容之德矣。上曰。新除訓將。以宿將。復畀元戎之任。庶不負予委寄之意也。命善曰。此將臣。本來謹愼而無過。豈有孤負之慮乎。上曰。摠使之望。若欲新通。則誰是可合者乎。尙喆曰。臣於待罪嶺伯時。李國賢爲右兵使。而見其爲人。甚簡靜可用矣。上曰。其家有爲將任者乎。善復曰。其父爲統制使。而其族。卽古將臣李弘述也。上曰。亞將中。此人最勝乎。命善曰。其規模之簡靜。甚好矣。上曰。然則通望。似好矣。近來將望乏人。故爲將臣者。皆以爲非我莫可。小無顧忌之意者。誠甚可駭。不可無通望之擧矣。尙喆曰。臣之乞解重任。前後陳懇。非至一再。而一月二月。尙未蒙允。又以釋負之意。亦有所仰請。而臣與訓將。有親査之嫌。都監及軍器寺提擧之任。不可仍帶。故敢此仰達矣。上曰。此則勢將許副矣。命書傳敎曰。領相有此陳懇。訓鍊都監都提調及軍器寺都提調之任。特爲勉副。又命書傳敎曰。多臺有闕。政事當日爲之。尙喆曰。臣於摠裁官之任。亦不可仍冒。故又此仰達矣。上曰。摠裁官之任。固難獨當。卿其始之。中焉右相繼之。左相爲終條理似好。故不待卿言。而已欲許副矣。尙喆曰。承此曲念之敎。不勝惶感矣。上命書傳敎曰。旣有筵敎。領相摠裁實錄之任勉副。以右相爲摠裁官。上曰。山林收議。昨者來到。而禮當從厚之說。果如予意。誠可幸也。尙喆曰。聖孝之出尋常萬萬。臣等亦不勝欽仰矣。上曰。先大王行狀撰述。誰可爲之乎。尙喆曰。大提學當爲之矣。上曰。實錄廳三房之役。何當告訖耶。尙喆曰。三房則今月內。當輟罷云矣。上曰。今番事。可謂速畢耶。尙喆曰。以有飭敎。堂郞擧皆着意爲之。故神速之如今番者。古未有之矣。上曰。都廳事。亦宜着意爲之矣。尙喆曰。適見懿陵因山時日記。則初以元陵爲定。而一鏡力沮云。到今思之。實是天也。上曰。懿陵卽先大王本意。而今番元陵之決定。實由於無他可合處而然也。尙喆曰。山陵之決定。出自聖衷。臣等至今欽歎矣。上曰。卿子能居首於朔試射。可謂善射矣。尙喆曰。偶然有中。至蒙賞典。事極惶愧矣。上曰。講射俱魁。夙成可嘉矣。尙喆曰。渠以無似。早占倖科。尙切恐懼。實無榮幸之心矣。上曰。先大王行錄撰修。一時爲急。今將下敎矣。尙喆曰。右相旣爲摠裁官矣。先朝行狀撰進。方有下敎。大提學徐命膺都廳之任。今姑減下。何如。上曰。依爲之。出擧條命善曰。實錄都廳。今無主管之人。吏曹判書金鍾秀。開城留守兪彦鎬差下。各別催促。卽速上來。俾無撰修間斷之患。何如。上曰。依爲之。命善曰。實錄堂上金鍾秀移差都廳代。行副司直金魯鎭差下。使之察任。何如。上曰。依爲之。竝出擧條上曰。時政記及政院日記中戊寅以後癸未以前所載者。或不無不可煩人眼目處。而此則雖三房罷後。都廳猶可抄節。姑勿輸去。自癸未至壬辰十年時政記及日記。先爲輸送好矣。以實錄廳草記。上曰。時政記及日記輸去年條。旣有筵敎。依此擧行。上曰。政事有命。吏曹參判出去開政。可也。浩修曰。判書金鍾秀受由在外。參議未差。小臣獨政未安。何以爲之。敢稟。上曰。仍爲之。浩修曰。玉堂臺諫。今當差出。而擬望之人乏少。外任竝擬。何如。上曰。依爲之。竝出擧條尙喆曰。此慶尙監司李性源狀啓也。備陳種糧不足之狀。因以爲留庫還穀中。尤甚邑三分一。之次邑四分一。稍實邑民多穀少處五分一加分事。請令廟堂。稟旨分付矣。三等分數出於商量。依所請擧行之意。分付。何如。上曰。依爲之。尙喆曰。此公忠監司徐有隣狀啓也。備陳本道還穀不敷之狀。仍請還上軍餉留庫中。尤甚邑限折半。之次邑三分一。稍實邑四分一特許加分。至於右沿設賑處。還穀尤爲數少。而濟民倉設置。本爲荒歲之救民。見今所在之數。爲二萬餘石。就其中限三千石。特許移俵附近邑。待秋還納本倉事。竝令廟堂。稟旨分付矣。本道民事。非不可念。而此時儲穀。亦不可不慮。尤甚邑三分一。之次邑四分一。稍實邑五分一。爲先以此分給。濟民倉留儲中三千石。依所請。移俵之意。分付。何如。上曰。依爲之。尙喆曰。此開城留守兪彦鎬上疏也。以爲金川郡所在大小南兩面。陡入於大興山城之後。中有白峙鎭。而往在丁酉年間。以營儲不敷。移屬此鎭於海西。蓋此白峙之距黃海監兵營。爲二百八十里。距山城纔爲四十里。揆以便宜。當受節制於本府。而今屬之他道。實爲失策之大者。海營若以空割兩面爲難。則本府亦有代換之土。本府所管粘石屯。在於平山。越在他境。事多妨掣。今若以此。屬之平山。以平山南面之贅入金川者。割與金川。以此交換。則不惟彼此無損。得失惟均。下廟堂指揮爲辭矣。大小南面之得失。在金川。無甚關緊。在松營。若以白峙礪峴。爲左右控扼之關防。以其粘石屯次次相換者。不害爲彼此俱便之道。而在昔丁酉。有還屬海西之擧。其後丙子。又有海西道臣覆難之啓。此疆爾界。今又欲交換。則朝家不一問於該道。有不宜直爲許劃。分付海西道臣。論理狀聞後。更爲稟處。何如。上曰。依爲之。竝出擧條上曰。俄亦微發其端。而予於張志恒。奬用果。何如。委任亦。何如。其在報效之道。宜思修擧之政。而紀律解弛之外。雖以昨年紀簿言之。不無枵然之慮。此豈成說乎。尙喆曰。傳說雖不可準信。而昨年請得太白小米三千石。亦歸於烏有先生云。此將臣之如此。誠非所料矣。上曰。本局事。決不可一味掩置。何以則好耶。尙喆曰。訓局事可悶矣。不但師律之解弛。聞儲蓄殆空。莫可收拾云。誠如傳說。則事甚驚駭。不可不一番反閱而査正。敢此仰達矣。上曰。卿言甚是。當差遣御史矣。出擧條上曰。反庫御史。以本局郞廳爲之。則何如耶。尙喆曰。好矣。此人有氣力。可任事矣。上曰。兵曹正郞趙時偉。訓鍊都監反庫御史差下。出榻敎命書傳敎曰。訓鍊都監反庫御史趙時偉入侍。尙喆曰。反庫之後。果若有所犯。則其在懲勵之道。決不可饒貸矣。上曰。信賞必罰。非但王政之大者。且於爲其人之道。亦必有玉成之益矣。尙喆等曰。聖敎誠然矣。尙喆曰。巫女之禁。前後申飭。非至一再。而非但禁防之漸弛。近聞三法司下屬輩。作妻居生。故雖有禁令。互相隱匿。初不逐出云。事之痛駭。莫此爲甚。更令京兆五部。申嚴前禁。至於三法司下屬之作妻居生者。分付捕廳。一一譏詗捕捉移法司。照律刑配。何如。上曰。依爲之。渠輩亦人。占房之伏法。不出周年。禁網解弛。極爲痛駭。三法司下屬之率置者。爲先令捕廳。一一摘發。移付刑曹。嚴刑遠配。可也。出擧條上曰。向來祗迎不參之人。欲爲收敍。卿等之意。何如。尙喆等曰。誠好矣。上命書傳敎曰。陵幸時祗迎不參卿宰罷職人員。一竝敍用。又命書傳敎曰。大提學徐命膺。實錄之任。旣已減下矣。先大王行狀撰修。一時爲急。其令專意。卽速撰進。尙喆曰。前判書鄭弘淳。旣已敍用。惠堂備堂貢市堂上。竝還差。何如。上曰。依爲之。出擧條上曰。宗廟修改之役。何當爲之乎。命善曰。當於來月初十日間。擇日始役矣。命善曰。祔廟時神門外幄次。當爲各設。則箱子奉安交椅。當於各平床。各設乎。上曰。神幄內旣設內出平床。兩室位主。同爲奉安。箱子則安。於椅子所奉神榻。宜矣。命善曰。冊寶內外袱及櫃內所塗。自前或以雲縀。或以廣織。或以方紗花方等紬。而雲緞則卽今市上。實無貿得之路云。何以爲之乎。上曰。祔廟冊寶。則以廣織爲之。尊崇進號冊禮上諡等冊寶及印。竝以方紗花方等紬。名色爲之。可也。竝出擧條命善曰。祔廟時椅子中。徽寧殿椅子與孝明殿椅子不同。故今方改造。而地衣則將一新改造。朱簾則改漆用之。冊欌及寶欌。比肅廟朝差少。故皆以六層爲之矣。上曰。唯。命善曰。神門外幄次。己卯年。以日傘紅帳幕用之。今番則。何以爲之乎。上曰。以先朝常時所用者。用之。好矣。上曰。延祜宮封園。卽是義起之禮。則祭禮凡節。宜有參酌。故頃有下敎矣。尙喆曰。祭禮等事。與已祧之儲慶宮。似當不同。比諸毓祥宮。殺有差等而磨鍊。似好矣。上曰。更議後稟定。可也。命善曰。綏吉園丁字閣。來月初旬間。堂上一員。進往看審後。可以始役矣。上曰。今之祭廳。旣在於丁字閣處。以此改爲丁字閣。似好耶。允鈺曰。丁字閣。例以圓柱爲之。而祭廳。是方柱矣。上曰。順懷墓丁字閣。亦以方柱爲之。此則似無所妨矣。命善曰。綏吉園碑閣。何以爲之乎。上曰。各陵亦或有無碑閣處。姑置之。好矣。允鈺曰。封園之前。將有告由。當自何處擧行乎。上曰。旣是封園之前。則當自本宮擧行矣。上曰。封園之後。奉之以太常之享。而無宮家私祭之事。則土地等物。將有區處之道。有司之臣。相議善處。好矣。而第宮屬。亦吾民也。恐有失所之慮。是可悶也。命善曰。永禧殿祭器。別無加造者。而至於銀盃銀匙箸之屬。則亦待內出。故不爲造成矣。上曰。唯。上命書傳敎曰。景慕宮後崗補土役處監董御營大將具善復。豹皮一領賜給。將校梅潤文玉器儁。竝邊將除授。鄭東仁。令本營門。高品調用。允鈺曰。前因傳敎。差備內役事之無下敎擧行者。抄出書入矣。此後各差備內墻垣階砌等役事之自前因分付擧行者。何以爲之乎。敢稟。上曰。因傳敎修補役處。則掖隷口傳外。依前擧行。各殿差備修補役處。則必據該掌務中官手本擧行。可也。反庫御史趙時偉進前。上曰。訓局事。多有不成說者。形現者旣如此。則餘皆可推而知。故將欲反閱。而必善爲此等事。故玆以差送卽爲出去。記簿一竝收取。逐庫反閱。而收鑰後。以次反庫以來。可也。時偉曰。軍器等物。亦爲反閱乎。上曰。軍器軍餉等物。一倂摘奸以來。而所謂兼司僕料米。其數不些。此亦逐年梳櫛。而登極以後。尤加詳細爲之。可也。仍命先退。允鈺曰。各宮免稅。今將捧給。而禶家免稅。無歸屬處。何以爲之乎。上曰。其在不絶其祀之義。何可不給乎。上曰。今番則曹屬輩。或有憑公營私之弊。則犯罪者。從重勘處。該色郞廳。亦難免責罰。另加申飭。可也。蓍喆曰。禶家免稅。其在國體。何可依前出給乎。應顯曰。儒臣所奏誠是。伏望允從焉。上曰。此何必爭執乎。更當商量而處之矣。仍命退。諸臣以次出。